***A irmandade da uva*** é unha novela en lingua inglesa escrita polo italo-americano John Fante. Publicada en 1977 como ***The Brotherhood of the Grape***, foi traducida ao galego por Adrián Estévez e publicada por Editorial Hugin e Munin en 2013.

Trama
-----

Henry Molise, álter ego de Fante, recibe unha chamada do seu irmán, quen lle di que a nai quere divorciarse do pai, Nick. Henry desprázase á casa familiar e ao chegar atópase coa rutina de sempre: o pai cos amigos, bébedo de viño e xogando ao póker, a nai desculpándoo e os dous irmáns preocupados polos seus propios asuntos.

A nai e o pai convénceno para ir co vello Nick, albanel xa xubilado, facer unha pequena construción de pedra. Aínda que nun principio é remiso, rematan traballando xuntos, bébedos desde o primeiro día.

Ao remataren logo dunha semana, a construción resulta torta e fráxil, ao contrario que as anteriores obras de Nick. Esa mesma noite a chuvia bota abaixo as pedras. Nick volve embebedarse e sofre un ataque de diabetes, polo que é ingresado. No hospital di que vai deixar de beber, pero ao pouco escapa do hospital para a última esmorga cos amigos. Finalmente morre, e a familia xúntase de novo tralo velorio. Remata así «*la storia di quattro italiani vecchi e ubriaconi*» (a historia de catro italianos vellos e borrachos).

Narración
---------

A obra está narrada en primeira persoa. Ten unha narración lineal durante un mes, desde que recibe a chamada até o funeral, pero con numerosas analepses á infancia e mocidade do escritor. Nestas fala da súa relación co pai cando era novo, así como da súa marcha da casa cara á costa do estado de California na procura de traballo.

Adaptacións
-----------

Amais da edición en galego, a novela foi traducida, entre outros idiomas, ao castelán (*Hermanos de vino*, por Mireia Bofill en 1977; *La hermandad de la uva*, por Antonio Prometeo-Moya en 2004), francés (*Les Compagnons de La grappe*, por Brice Matthieussent en 1988), italiano (*La confraternita del Chianti*, por Francesco Durante en 1990; *La confraternita dell'uva* en 2004), alemán (*Unter Brüdern*, por Michael Kirchert en 1990), polonés (*Bractwo winnego grona*, por Magdalena Koziej en 2007), portugués (*A confraria do vinho*, por Luís Ruivo en 2007; *A irmandade da uva*, por Roberto Muggiati en 2013) ou o serbio (*Bratstvo loze*, en 2012) .

A novela foi adaptada para ser levada ao cine por Robert Towne. A película ía ser dirixida por Francis Ford Coppola, mais o proxecto non prosperou. Pola súa parte, Curtis Hanson tamén preparou unha adaptación, con Burt Lancaster como protagonista, que tampouco saíu adiante.

Notas
-----

1. 1 2  *A irmandade da uva*. Traducido por Adrián Estévez (1ª ed.). Santiago de Compostela: Editorial Hugin e Munin. 2013. ISBN 978-84-941211-4-2 – vía Biblioteca da Tradución Galega.
2. ↑  Editorial Hugin e Munin (ed.). "Catálogo da Editorial Hugin e Munin (actualizado o 1 de xaneiro de 2019)" (PDF). p. 18. Arquivado dende o orixinal (PDF) o 3 de abril de 2019. Consultado o 26 de marzo de 2019.
3. ↑  Edicións de *A irmandade da uva* *(en inglés)*
4. ↑  "Unproduced and unfinished films: an ongoing film comment project", artigo en *Film Comment* (consultado o 18 de novembro de 2012) *(en inglés)*.

| * v
* c
* e
Libros de John Fante |
| --- |
| Tetraloxía de Arturo Bandini | 
* *The Road to Los Angeles* (1936)
* *Wait until Spring, Bandini* (1937)
* *Ask the Dust* (1939)
* *Dreams from Bunker Hill* (1982)

 |
| Outras obras | 
* *Dago Red* (1940)
* *Full of Life* (1952)
* *A irmandade da uva* (1977)
* *The Wine of Youth* (1985)
* *1933 Was a Bad Year* (1985)
* *West of Rome* (1986)
* *The Big Hunger* (2000)

 |
| Guións | 
* *Walk on the Wild Side*
* *Something for a Lonely Man*
* *The Reluctant Saint*
* *Jeanne Eagels*
* *Maya*
* *My Man and I*
* *Youth Runs Wild*

 |

|  |  |
| --- | --- |
| Control de autoridades | 
* Wd: Q3821879
* BiTraGa: 5061
* BNE: XX1965065

 |